In nomine domini. Amen. Huius instrumenti publici serie cunctis luculenter appareat et sit manifestum quod, anno Domini millesimo quadringentesimo vicesimo secundo, indictione decima quinta, mensis vero Junii die quarta, pontificatus sanctissimi in Christo patris ac domini nostri, domini Martini divina providencia pape quinti, anno quinto, constitutus Reverendus in Christo pater et dominus, dominus Johannes de Nantone, decretorum doctor, abbas monasterii sancti Germani Autissiodorensis, ordinis sancti Benedicti, tenens in suis manibus quoddam publicum instrumentum signis publicis et subscriptionibus venerabilis viri Johannis Cordubannarii diaconi, publici auctoritate apostolica notarii, necnon mei Johannis Droconis alterius notariorum publicorum subscriptorum signatum et subscriptum, non cancellatum, non viciatum, nec in aliqua sui parte suspectum, sed omni prorsus vicio et suspicione in se carens, eidem Reverendo patri per venerabiles et discretos viros dominos et magistros (F° 40) Johannem Bourrileti, alias Francisci, thesaurarium, in jure canonico licenciatum et baccalaurium in theologia, Johannem Pulcripatris celerarium, in sacra theologia professorem, Guidonem de Losa in jure civili, et Guillermum Fusée eciam in jure civili et baccalaurium in decretis licenciatos, Ecclesie Senonensis nunc pastoris solacio destitute canonicos, ibidem presentes, ad eumdem Reverendum patrem, per venerabiles et magne prudencie viros dominos decanum et capitulum Ecclesie Senonensis missos ut dicebant, et prout per licteras clausas credencie eorumdem dominorum apparebat exhibitum et presentatum. Cuiusquidem instrumenti tenor de verbo ad verbum sequitur et est talis: «In Nomine Domini. Amen, etc...» dixit et exposuit dictus Reverendus pater quod prefati domini canonici fuerant missi ex parte venerabilium et discretorum virorum dominorum decani et capituli Ecclesie Senonensis ab sibi exponendum contenta in dicto instrumento, antequam tamen processissent ad expositionem predictorum, fuerant protestati specialiter et expresse ac primitus et ante omnia, per organum prefati domini celerarii, quod non venerant nec erant missi causa tractandi cum eo aliquomodo de facto seu materia electionis futuri Archiepiscopi Senon., quodque per dicenda non intendebant sibi dare spem seu certitudinem ex parte dictorum dominorum decani et capituli, nec ex parte sua, alicuius consensus super electione de persona sua in pastorem Ecclesie Senonensis, sed quia aliqua prolocutio fuerat inter eos de persona sua et poterat sors cadere supra eum sicut supra alterum, requirebant quod contenta in dicto instrumento predicto juraret et promicteret adimplere, servare et tenere, sicut et ceteri canonici in dicto instrumento nominati juraverant et tenere promiserant, si contingeret aliquem eorum in archiepiscopum eligi. Qui reverendus pater eisdem dominis canonicis respondebat et respondit quod, eciam non intendebat nec intendit cum eisdem tractare de materia electionis predicte nec de aliquo quod sentiat symoniacam pravitatem nec obviet canonicis institutis, et dictum instrumentum et articulos singulos in eo contentos diligenter et sigillatim viderat et super ipsis deliberaverat. Et ideo (F° 40, v°) predicta protestatione premissa, respondebat et respondit quod omnes et singuli articuli erant justi, canonici, racionabiles ac utiles, secundum Deum et prout conscientie sue videbantur. Quare contenta in eisdem, manu apposita ad pectus, in casu quo contingeret eum per dictum dominum nostrum papam, seu Sedem Apostolicam aut alias, ad statum seu dignitatem archiepiscopalem predictam Senonensem promoveri, promisit et juravit in omnibus et per omnia inviolabiliter adimplere, tenere et observare, prout et singuli canonici in dicto instrumento nominati juraverunt. De quibus premissis omnibus et singulis, tam predictus Reverendus pater quam domini canonici supradicti, petierunt a nobis notariis publicis subscriptis et quolibet nostrum, sibi fieri atque tradi publicum instrumentum, unum vel plura. Acta fuerunt hec publice, in castro suo de Eriaco, Autissiodorensis diocesis, anno, indicione, die, mense et pontificatu predictis, presentibus discretis viris domino Guillermo Fabri, presbitero, et Petro Chaumelli, magistro in artibus, Parisiensis et Bisuntinensis diocesum, testibus ad premissa vocatis specialiter et rogatis. Sic signatum: J. MELLINI, ita est, et JO. DROYN, ita est.